گگن نارنگ

گگن نارنگ ہندوستان کے ایک مشہور رائفل شوٹر ہیں۔ ہندوستان کے وہ پہلے شوٹر ہیں جنھوں نے لندن اولمپکس کے لیے کوالیفائی کیا۔ گگن کو ایک کامیاب رائفل شوٹر کے طور پر جانا جاتا ہے۔ گگن نارنگ کا پورا نام گگن بھیم سین نارنگ ہے۔ وہ 6؍مئی1983ءکو تمل ناڈو کے شہر چنئی میں پیدا ہوئے۔ ان کے والد بھیم سین نارنگ، ایئر انڈیا کے چیف منیجر رہ چکے ہیں۔ گگن کا تعلق اصل میں ہریانہ کے پانی پت ضلع سے ہے، والد کی حیدر آباد میں ملازمت کی وجہ سے ان کے خاندان نے گگن کی پیدائش کے چند سال بعد ہی حیدر آباد میں رہنا شروع کر دیا تھا۔ گگن کے والد نے گگن کی صلاحیت کو2؍ سال کی عمر میں ہی پہچان لیا تھا۔ گگن کے ٹیلنٹ کو فروغ دینے کے لیے ان کے والد نے ان کا بہت ساتھ دیا۔ ان کے والدین ان کو بہترین شوٹر بنانا چاہتے تھے۔
وہ 2012ء کے لندن اولمپکس میں نمایاں مقام حاصل کرنے والے پہلے ہندوستانی شوٹر ہیں۔ 2006ء میں جب گگن نے پہلی مرتبہ آئی ایس ایس ایف ورلڈ کپ جیتا تو ان کی مہارت نے بین الاقوامی سرکٹ میں کمال دکھایا۔ اسی سال انھوں نے کامن ویلتھ گیمز میں 4؍گولڈ میڈل جیت کر اپنی اہلیت ثابت کردی۔ یہی نہیں، گگن نے2006ء کے ایشیائی کھیلوں میں 2؍کانسی کے تمغے ملک کے لیے جیتے تھے۔ بیجنگ 2008ء کے دوران ہندوستانی شوٹر گگن نارنگ سے تمغا جیتنے کی امید تھی لیکن وہ سال ان کا نہیں تھا اور ابھینو بندرا نے اپنے کھیل سے اولمپک گیمز میں ہندوستان کو پہلا انفرادی گولڈ میڈل جیت کر ملک کا نام فخر سے بلند کیا۔ بیجنگ اولمپک کی ناکامی کے بعد گگن نے گیم پر پورا فوکس کیا اور 2012ء کے لندن کھیلوں پر گگن نے اپنا پورا ہدف ذہن میں رکھ کر شاندار کارکردگی کا مظاہرہ کیا۔ گگن نے 8؍مردوں کے فائنل میں اپنی جگہ محفوظ کرلی اور 10؍میٹر ایئر رائفل کے تیسرے کوالیفکیشن راؤنڈ کو عبور کیا۔

 حوالہ جات